Pɛl 22
1
Kɛ̈k mi gɔaa, gɔaa ni jɛn
kä ria̱ŋ mi di̱i̱t,
kä nhök gɔaa ni jɛn kä da̱a̱p
kɛnɛ ciɛk in bo̱r.
2
Mäni ram mi riäŋ kɛnɛ
ram mi can,
kɛ ɣöö cak Kuoth kɛ
kɛɛl kɛn diaal.
3
Ram mi ŋäc ŋɔak la teeyɛ rɔ
kɛ riɛk,
kä la wä ni dɔ̱a̱r thi̱n,
bɛ cu wa̱a̱ riɛk kä jɛ.
4
Kä muc raam mi muɔ̱l muɔ̱l
kɛ kui̱ luthä
Kuɔth Nhial,
ɛ ria̱ŋ kɛnɛ luth kɛ tëk.
5
Kä duɔ̱ɔ̱p gua̱n däkä te ni
kuiy thi̱n,
kä ram tiit ruacdɛ
bɛ nɔ̱a̱n kɛ kɛ.
6
Kä ŋi̱i̱cni gat kɛ duɔ̱ɔ̱p
mi bɛ guɔ̱ɔ̱r,
kɛ ɣöö mi wëë wä di̱t
/cɛ bi päl.
7
Kä ram mi riäŋ ruaacɛ can
kä ram mi kän ŋua̱l kä raan
ɛ kuany raam in käm
jɛ ŋua̱l.
8
Ram mi lät jiäk bɛ riɛk jek,
kä bi la̱t jiääkdɛ
kɛ naath thuɔ̱k.
9
Kä bi ram mi muuc nath
puɔ̱th jek,
kɛ ɣöö cɛ mi̱ethdɛ nyuak
kɛnɛ can.
10
Tuɔ̱kɛ ram mi lät jiäk,
bi jiäk kɛnɛ gak kɛ
kuethni cu thuɔ̱k.
11
Kä bi nɛy tin gɔw lo̱ckiɛn,
kä ruac
agɔaa cua̱ mäth kɛ kuäär.
12
Kä Kuoth Nhial nhɔkɛ
ni ŋäc ŋɔaani,
lo̱kɛ ruac mi thilɛ
rɛydɛ ŋa̱th.
13
Kä la duaal a wee i̱,
“Lony a raar! Kiɛ ba ɣä
wä näk dup!”
14
Ruac ciëk mi riär ɛ kɔ̱a̱k
mi lueŋ,
kä ram mi gak Kuoth Nhial
kɛ jɛ bɛ pɛn thi̱n.
15
Dɔ̱ɔ̱r cɛ rɔ ga̱k lɔc gatdä,
kä käm yɔ̱ɔ̱t in nyuɔ̱ɔ̱thkɛ
ni gat jɛ raar.
16
Kä ram ciɛŋ can a jiäk
kɛ ɣöö bɛ ria̱ŋdɛ rep,
kɛnɛ ram mi tho̱p muc ram
mi riäŋ bikɛ can
kɛn da̱ŋ rɛw.
Ruac nɛɛni ti pɛl
17
Päli ji̱thdu piny kä liŋ ruac
nɛɛni ti pɛl.
Kä läthni lɔcdu kä min
cä ŋi̱i̱c ni ji̱.
18
Ɛ tɛ̈th lɔaac mi wi̱i̱ jɛ
tit kɛ rɛydu,
kä wä kɛn diaal te lɛpdu.
19
A ŋa̱thdu te kä Kuoth Nhial,
ɣän bä kɛ nyuɔ̱th ji̱ ɛn walɛ.
20
Ɣän cä ji̱ gɔ̱a̱r laat
ti jiɛn diɔ̱k,
laat pɛlä kɛnɛ luek
mi gɔaa.
21
Ti ba ji̱ nyuɔ̱th cuɔ̱ɔ̱ŋ
kɛnɛ thuɔ̱k,
kɛ ɣöö bi nɛy tin ca ji̱ ja̱k
luɔ̱c thuɔ̱k.
22
/Cu can mac kɛ ɣöö ɛ can,
kä /cu ram mi li̱i̱m bap piny
thok rɛ̈ɛ̈k,
23
kɛ ɣöö bi Kuoth Nhial
lukdiɛn ka̱n,
a bɛ tëk nɛɛni tin ya̱rkɛ
tëkdiɛn ya̱r.
24
/Cu määth kɛ ram mi ci rɔ
ka̱m gak,
kiɛ ram mi gua̱n ŋɛnyni,
25
amäni mi bi ciɛŋkɛ dɔp,
a bi rɔ jek ni dupdɛ.
26
/Cu rɔ jak kä gääŋ raam
mi tekɛ ŋuäl,
a bi wa̱a̱ cuul ŋuälikɛ.
27
Mi wi̱i̱ thil yio̱w ti tho̱pi,
ba dhaŋ tɔ̱ɔ̱cädu ka̱n kä ji̱.
28
Kä /cu thuc këth
mi ca tɛ̈t piny
ɛ guuri ɣo̱th.
29
Nɛnɛ raan ŋäcɛ la̱tdɛ agɔaa.
Bɛ wä göny kä kuäär.
/Cɛ bi göny nhiam nɛɛni
ti kueckɛ ŋu.
